ประชาชนและผู้ประกอบการร้านค้าพึงพอใจ หลังกระทรวงพาณิชย์จัดโครงการพาณิชย์จานด่วน ราคาถูก
นายวัฒนศักย์ เสือเอี่ยม อธิบดีกรมการค้าภายใน ตรวจเยี่ยมโครงการพาณิชย์ลดราคาช่วยประชาชน Lot 15 (พาณิชย์จานด่วน ราคาถูก) ที่ตลาดเสนีย์ฟู๊ดมาร์เก็ต เขตภาษีเจริญ  กรุงเทพมหานคร โดยกล่าวว่า พาณิชย์จานด่วนราคาถูก เป็นความร่วมมือระหว่างสมาคมตลาดสดไทย สมาคมตลาดกลางแห่งประเทศไทย ห้างสรรพสินค้าและห้างค้าปลีกค้าส่ง เพื่อขายอาหารราคาถูกในตลาดสดและตลาดกลางจานละ 30 - 35 บาท ส่วนในห้างขายในราคาจานละ 35-40 บาท โดยมีจุดจำหน่ายทั่วทั้งประเทศกว่า 16,000 จุด เพื่อช่วยลดภาระค่าครองชีพให้กับประชาชน อย่างไรก็ดี จากการลงพื้นที่สำรวจ ที่ตลาดเสนีย์ฟู๊ดมาร์เก็ตแห่งนี้ พบว่าร้านค้าส่วนใหญ่ให้ความร่วมมือเข้าร่วมโครงการทุกร้านซึ่งมีเมนูอาหารที่หลากหลาย ขณะเดียวกันในส่วนของผู้บริโภคก็มีความพึงพอใจที่ได้ซื้ออาหารราคาถูกด้วยอธิบดีกรมการค้าภายใน กล่าวต่อว่า โครงการดังกล่าวจัดขึ้นจนถึงสิ้นปีวันที่ 31 ธันวาคมนี้ พร้อมได้เน้นย้ำในส่วนของผู้ประกอบการร้านค้าที่เข้าร่วมโครงการด้วยว่าสิ่งที่จะได้รับคือ ยอดขายที่เพิ่มขึ้น สำหรับผู้ที่สนใจตรวจสอบจุดจำหน่ายสามารถตรวจสอบได้ที่เว็บไซต์ www.พาณิชย์ลดราคา.com หรือ LINE OFFICIAL @Mobilepanich  โมบายพาณิชย์ลดราคา